Középkori várat építenek Arkansas-ban
Középkori várat építenek, középkori módszerekkel az amerikai Arkansas államban.
A vár felépítésének ötlete egy francia házaspárhoz köthetõ; Solange és Jean-Marc Mirat 20 évvel ezelõtt költözött az Egyesült Államokba, hogy unokáihoz közel lehessen.
Két éve határozták el, hogy felépíttetnek egy középkori erõdítményt, így az amerikaiaknak nem kell átrepülniük az óceánt, hogy élõben láthassanak egyet. Akkor kaptak ihletet, amikor látták, hogy a franciaországi Guédelonban, Burgundiában egy hasonló vár épül.
A Lead Hill-i Ozark erõd munkálatai egy évvel ezelõtt kezdõdtek. A helyszín néhány hete nyílt meg a látogatók elõtt, akik figyelemmel kísérhetik, hogyan húznak fel egy ilyen építményt a 800 évvel ezelõtt használatos anyagokkal, eszközökkel és technikákkal.
A 13,7 méter magas vártornyokhoz és az 1,8 méter vastag falakhoz a követ a közeli hegyekbõl szállítják lóvontatással. A várnak, ha elkészül, lesz felvonóhídja is, és sáncárok fogja körbevenni.
A projektet eddig 14, többségében francia befektetõ támogatta másfél millió dollárral. Van, aki már azt tervezi, hogy egy középkori templomot, sõt egy egész falut is felépít a vár közelében. Az építkezésre idén 150 ezer látogatót várnak, a belépõ 12 dollár.
Ez lesz az Egyesült Államok elsõ középkori vára; mintául egy Párizs melletti erõdítmény szolgál, amely 1228-ban, egy ostromot kiállva megvédte IX. Lajos királyt. Az építkezés elõreláthatólag két évtizedig fog tartani; francia és amerikai építészettörténészek felügyelik a korhûséget.
USA történelem